Ud af det samlede antal af lager- og produktionskvadratmeter i Nordjylland, er det blot 1,4 procent, der er ledige.

Lige nu har Nordjylland en erhvervsmæssig Danmarks rekord. For det er her, at der er færrest tomme kvadratmeter til lager- og produktion. Bare 1,4 procent af industrikvadratmeter er tomme. Det viser de nyeste tal fra Ejendomstrovet.dk. I resten af Danmark er det 1,9 procent af kvadratmeterne, der står tomme. Derfor kan det være svært, hvis man som virksomhed skal ud at finde nye lokaler. - Der er ikke meget at vælge imellem, for der er ikke blevet bygget særligt meget efter finanskrisen. I andre dele af landet, for eksempel syd for København og i Trekantområdet, ser vi flere eksempler på, at investorer bygger uden at have lejere på forhånd, men det sker næsten ikke heroppe. Undtagelsen er Aalborg Havn, som snart går i gang med 6.000 kvadratmeter lagerplads, siger Frank Jensen, direktør og partner i EDC Erhverv Poul Erik Bech i Aalborg i en pressemeddelelse. I Nordjylland er der 16,6 millioner kvadratmeter lager- og produktionslokaler.